Vyf vas oor sakke vol vetplantjiesDie polisie het duisende plantjies en sakke met kruie by die verdagtes gevind. (Foto: SA Polisie) Die polisie, beamptes van natuurbewaring en lede van die eenheid vir veediefstal en bedreigde spesies het vyf verdagtes vasgetrek nadat hulle vir die “besit van flora sonder dokumentasie” betrap is. “Die verdagtes is in hegtenis geneem nadat hulle op die N7 naby Vanrhynsdorp voorgekeer en deursoek is,” sê sers. Luqmaan Adams, polisiewoordvoerder. Drie sakke met altesame 5 698 conophytum-vetplantjies is in hulle besit gevind. Twee sakke met kruie is ook by hulle gevind. Die verdagtes is tussen 25 en 34 jaar oud en sal binnekort in die Malmesbury-landdroshof verskyn.